হ্যারি পটার (চলচ্চিত্র ধারাবাহিক)
হ্যারি পটার চলচ্চিত্র সিরিজটি ব্রিটিশ লেখিকা জে কে রাউলিং রচিত সাত খন্ডের "হ্যারি পটার" উপন্যাস সিরিজের কাহিনী অবলম্বনে নির্মিত। সিরিজে বইয়ের সংখ্যা সাতটি হলেও, চলচ্চিত্র সংখ্যা আটটি। কারণ, সর্বশেষ বইটির কাহিনী অপেক্ষাকৃত দীর্ঘ এবং জটিল হওয়ায় বইটি অবলম্বনে দুই পর্বের চলচ্চিত্র নির্মিত হয়েছে।
লর্ড ভলডেমর্ট
১৯৯৯ সালে এক সাক্ষাৎকারে রাউলিং বলেন, সিরিজের প্রধান চরিত্র হ্যারি পটারের শত্রু হিসেবেই ভলডেমর্টকে তিনি সৃষ্টি করেছেন। তার মতে, "এই সিরিজের মূল ধারণা ছিল হ্যারি একজন জাদুকর, কিন্তু সে তা জানত না। সুতরাং আমি এ নিয়ে ভাবতে থাকলাম, কেন সে তা জানত না। যখন হ্যারির বয়স এক বছর ছিল, তখন শতবছরের মধ্যে সবচেয়ে ভয়ঙ্কর কালো জাদুকর তাকে হত্যা করার চেষ্টা করেছিল। প্রথমে সে হ্যারির বাবা মাকে হত্যা করে, এবং তারপর সে হ্যারির দিকে অগ্রসর হয় এবং তার উপর মৃত্যুশাপ প্রয়োগ করার চেষ্টা করে। কিন্তু কোন এক রহস্যময় কারণে শাপটি হ্যারির উপর কাজ করে নি। তবে এই আক্রমণের চিহ্ন হিসেবে তার কপালে বিদ্যুৎ চমকানো আকৃতির একটি কাটা দাগ থেকে যায়। আর শাপটি বুমেরাং হয়ে সেই কালো জাদুকরকে আঘাত করে। এরপর থেকে সেই জাদুকরটিকে আর দেখা যায় নি।"